google/wiki40b huggingface dataset:
Τζόνι Ντεπ

Ζωή

Ο Ιρλανδικής, Γερμανικής και Ινδιάνικης καταγωγής ηθοποιός γεννήθηκε στο Όνσμπορο του Κεντάκι. Είναι το τελευταίο από τα τέσσερα παιδιά του μηχανικού Τζον Κρίστοφερ Ντεπ και της σερβιτόρας Μπέτι Σου Ντεπ. Στην ηλικία των 16 παράτησε το σχολείο και στο εξής επιβίωνε κάνοντας ευκαιριακές εργασίες, μεταξύ άλλων στον τομέα του τηλεφωνικού μάρκετινγκ. Στις αρχές της δεκαετίας του 1980 συνόδευσε έναν φίλο του στο κάστινγκ της ταινίας τρόμου Εφιάλτης στο Δρόμο με τις Λεύκες του Γουές Κρέιβεν, όπου ανακαλύφθηκε ο ίδιος και πήρε τον πρώτο του ρόλο. Σημαντική ώθηση στην καριέρα του ως ηθοποιού, όμως, του έδωσε ο ρόλος ενός μυστικού αστυνομικού στην τηλεοπτική σειρά 21 Jump Street (1987-1991). Η σειρά αυτή είχε μεγάλη επιτυχία και έκανε διάσημο τον Ντεπ, ο οποίος όμως ένοιωσε εκείνο το διάστημα να υποβαθμίζεται σε προϊόν. Επηρεασμένος από της θετικές του εμπειρίες με το μικρό ρόλο που είχε αναλάβει το 1986 στην κινηματογραφική ταινία Πλατούν του Όλιβερ Στόουν, αποφάσισε να αφοσιωθεί στον κινηματογράφο. 
Τον πρώτο του πρωταγωνιστικό ρόλο είχε στην ταινία Ο παίδαρος (1990) του Τζον Γουότερς. Την πρώτη του μεγάλη κινηματογραφική επιτυχία όμως είχε ως Έντουαρντ στην ταινία Ο Ψαλιδοχέρης (1990). Προτάθηκε για Χρυσή Σφαίρα για την ερμηνεία του στην ρομαντική κωμωδία Μπένι και Τζουν (1993).
Το 1995 ξεκίνησε μια δεύτερη καριέρα ως μουσικός και κυκλοφόρησε ένα άλμπουμ με το συγκρότημά του, τους P, στο οποίο έπαιζε και ο μπασίστας των Red Hot Chili Peppers, ο Flea, για να υποστηρίξει τον φίλο του. Ωστόσο το άλμπουμ δεν είχε αξιόλογη επιτυχία.

Προσωπική ζωή

Το 1983 παντρεύτηκε την μακιγιέζ  Λόρι Άντερσον. Χώρισε δύο χρόνια αργότερα. Η Λόρι τον γνώρισε στον Νίκολας Κέιτζ, ο οποίος τον προέτρεψε να γίνει ηθοποιός.
Από το 1998 ζει μαζί με την Γαλλίδα τραγουδίστρια και ηθοποιό Βανέσα Παραντί στη Γαλλία. Έχουν δυο παιδιά. Στις 19/6/2012 ανακοίνωσαν τον χωρισμό τους. 
Έκανε σχέση με την συμπρωταγωνίστρια του στο Rum Diary, Amber Heard την οποία αρραβωνιάστηκε την παραμονή Χριστουγέννων 2013 και παντρεύτηκε το 2015 (03.02.15). Ωστόσο, ένα χρόνο αργότερα ανακοινώθηκε σε δημοσιεύματα ο χωρισμός του ζευγαριού με τη σύζυγο να απαιτεί διατροφή και μέρος της περιουσίας του ηθοποιού, αφού δεν είχαν υπογράψει προγαμιαίο συμβόλαιο.
Η αδερφή του Ντεπ, η Κρίστι, είναι η μάνατζέρ του. Ο αδερφός του, Ντάνι, είναι σεναριογράφος.
Κάρμεν Ρουγγέρη

Βιογραφία

Σπούδασε τραγούδι στο Ελληνικό Ωδείο, θέατρο στη Δραματική Σχολή Θεάτρου Τέχνης και όπερα στην Περούτζα. Το 1985 δημιούργησε το Θίασο "Ρακοσυλλέκτες", του οποίου ήταν σκηνοθέτις και σεναριογράφος. Μέχρι σήμερα έχει δώσει πολλές παραστάσεις στο Εθνικό Θέατρο. Τα τελευταία χρόνια ασχολείται με το παιδικό θέατρο.
Από το 1995 έχει εκδώσει πάνω από 25 παιδικά βιβλία. 
Είναι παντρεμένη με τον βαρύτονο της Εθνικής Λυρικής Σκηνής Ανδρέα Κουλουμπή.
Ερευνητικό Κέντρο Βιοϊατρικών Επιστημών "Αλέξανδρος Φλέμινγκ"

Εγκαταστάσεις

Το Κέντρο είναι εξοπλισμένο με υπερσύγχρονες μονάδες, οι οποίες περιλαμβάνουν: Συσκευή δημιουργίας Προφίλ Έκφρασης, Συσκευή Κυτταρομετρίας Ροής, Εργαστήριο Χημείας Πρωτεϊνών, Μονάδα Γονιδιακής Στόχευσης και Διαγονιδίων και Μονάδα BioIT, οι οποίες εξυπηρετούν εσωτερικές συνεργασίες, καθώς και εξωτερικούς εταίρους στον ακαδημαϊκό χώρο και τη βιομηχανία. Το Κέντρο λειτουργεί επίσης μια Μονάδα Καινοτομίας και Επιχειρήσεων που ασχολείται με τη προστασία και εκμετάλλευση των ερευνητικών και τεχνολογικών μέσων του Κέντρου.

Ινστιτούτα

Μέχρι σήμερα στο κέντρο έχουν αναπτυχθεί τέσσερα ινστιτούτα: Ινστιτούτο Ανοσολογίας, Ινστιτούτο Μοριακής Βιολογίας & Γενετικής, Ινστιτούτο Μοριακής Ογκολογίας, Ινστιτούτο Κυταρρικής & Αναπτυξιακής βιολογίας.
The Bad Seed (μυθιστόρημα)

Πλοκή

Κεντρικός χαρακτήρας της ιστορίας είναι η Κριστίνε Πένμαρκ, μια νέα μητέρα που ανακαλύπτει ότι η οκτάχρονη κόρη της, η Ρόντα, είναι δολοφόνος. Παρακινούμενη από παράξενα όνειρα και το χόμπι της για θεωρίες της ψυχιατρικής, η Κριστίνε αρχίζει να υποψιάζεται ότι μάλλον είναι υιοθετημένο παιδί και, πιθανόν, η μοναδική απόγονος ενός δολοφόνου, του Μπέσι Ντένκερ.
Η Ρόντα μας παρουσιάζεται έμμεσα ως μια ψυχρή ψυχοπαθής που έμοιασε την γιαγιά της και δεν διστάζει ακόμα και να σκοτώσει εάν είναι απαραίτητο για να πετύχει αυτό που θέλει. Η Κριστίνα τελικά κατορθώνει να ανακαλύψει την αλήθεια, αλλά η Ρόντα έχει σκοτώσει ήδη τρεις ανθρώπους (μια γιαγιά, τον Κλοντ και τον Λίροϊ) και ένα σκυλάκι.
Η μητέρα της αφού αντιλήφθηκε την αλήθεια βρίσκεται σε ένα φοβερό δίλημμα, αφού ξέρει ότι η κόρη της θα συνεχίζει τις κακές της πράξεις. Η Κριστίνε αποφασίζει να λύσει το πρόβλημα δίνοντας στην Ρότα μιας θανατηφόρα δόση χαπιών ύπνου και αυτοκτονεί. Η Ρόντα, εντούτοις, ως εκ θαύματος θα επιζήσει. Εδώ τελειώνει η ιστορία.

Κινηματογραφήσεις

Η ιστορία προσαρμόστηκε από τον John Lee Mahin και παρουσιάστηκε στον κινηματογράφου το 1956 σε σκηνοθεσία του Μέρβιν Λερόι. Το 1985 παρουσιάστηκε στην τηλεόραση σε σκηνοθεσία του Πολ Γουίντκος.
Κοτρώνι Πάτρας

Το Κοτρώνι είναι συνοικία της Πάτρας.
Βρίσκεται στο βόρειο τμήμα της πόλης σε ομαλή εδαφική έκταση με μικρή ελαφριά κλίση προς τα ανατολικά. Γειτνιάζει με τις συνοικίες Αγυιά, Αμπελόκηποι, Προάστιο (Μποζαΐτικα) και Συχαινά, ενώ απέχει περίπου 5 χιλιόμετρα από το κέντρο της πόλης. 
Στη συνοικία υπάρχει η «Πλατεία Ελλήνων Λογοτεχνών», χώρος περιστοιχισμένος από πεζοδρόμιο, με πράσινο, όπως δέντρα και ανθοφόρους θάμνους, παιδική χαρά, παγκάκια και φωτισμό. Στην περιοχή δραστηριοποιείται πολιτιστικός σύλλογος με την επωνυμία «Το Κοτρώνι».
Μοκατάμ

Η Μοκατάμ (αραβικά : المقطم) είναι μια οροσειρά χαμηλών λόφων και ονομασία προαστίου του Καΐρου που βρίσκεται χτισμένο εκεί. Στο παρελθόν, η χαμηλή οροσειρά ήταν σημαντικό αρχαίο αιγυπτιακό λατομείο ασβεστολίθου, που χρησιμοποιούνταν για την κατασκευή των ναών και των πυραμίδων της περιοχής.
Το όνομα Μοκατάμ στα αραβικά σημαίνει "κομμένο" ή "σπασμένο", κι αναφέρεται στο πώς η χαμηλή λοφοσειρά χωρίζεται σε τρία τμήματα. Το μεγαλύτερο τμήμα είναι ένα χαμηλό οροπέδιο που ονομάζεται "Moqattam". Σε ένα τμήμα της οροσειράς βρίσκεται ένα εύπορο προάστιο του Καΐρου αλλά και φτωχογειτονιές. Στους πρόποδες των λόφων βρίσκεται και η φτωχογειτονιά των Κοπτών που ζουν από τα σκουπίδια της πόλης
.
Το βουνό είναι γνωστό και ιερό για τους Κόπτες όπου εδώ έκανε το θαύμα ο πατριάρχης Αβραάμ.
Γεράσιμος Σολδάτος

Βιογραφικά στοιχεία

Εξελέγη βουλευτής Λευκάδας το 1923. 
Εν συνεχεία εξελέγη γερουσιαστής Πρεβέζης (στο μητρώο των γερουσιαστών της Βουλής αναφέρεται ως συνταξιούχος πολιτικός) με τους Συντηρητικούς Δημοκρατικούς, το 1929, υπηρετώντας ως το 1935.
Απεβίωσε σε ηλικία 67 ετών στην Αθήνα την 1η Αυγούστου 1950 και κηδεύτηκε την επομένη από τον ιερό ναό Οσίου Λουκά στην οδό Πατησίων.  Είχε 2 παιδιά, τον Σπύρο και τη Σοφία.
Αλκμαιωνίς

Η Ἀλκμαιωνίς (ή 'Ἀλκμεωνίς) ήταν ένα, χαμένο σήμερα, έπος γραμμένο από κάποιον άγνωστο ποιητή του 7ου ή 6ου π.Χ. αιώνα. Είχε ως κεντρικό χαρακτήρα τον Αλκμαίωνα, τον γιο του Αμφιάραου, και το περιεχόμενό του ήταν ανάλογο με αυτό των Επιγόνων. Ορισμένοι μάλιστα μελετητές υποστήριξαν ότι τα δύο έπη, η Αλκμαιωνίς και οι Επίγονοι, ταυτίζονταν ή ότι το πρώτο ήταν απλώς ένα από τα τμήματα του δεύτερου -άποψη που σήμερα τείνει να εξαλειφθεί.

Το περιεχόμενο της Αλκμαιωνίδος

Σύμφωνα με τον Βέλγο ελληνιστή Αλμπέρ Σεβερένς (Albert Severyns), το περιεχόμενο της Αλκμαιωνίδας πρέπει να ήταν περίπου το εξης:

Ένας χρησμός πληροφορούσε τους Επιγόνους ότι όφειλαν να κάνουν τον Αλκμαίωνα αρχηγό της εκστρατείας τους εναντίον των Θηβαίων. Ο Αλκμαίων μετά από κάποιους δισταγμούς, και ύστερα από επέμβαση της μητέρας του Εριφύλης, δεχόταν τελικά να τεθεί επικεφαλής της εκστρατείας. Στον Γλίσαντα σκοτώνε τον βασιλιά της Θήβας Λαοδάμαντα (ο οποίος προηγουμένως είχε φονεύσει τον γιο του Άδραστου, τον Αιγιαλέα), κατακτούσε την Θήβα και επέστρεφε στο Άργος.
Στην Αλκμαιωνίδα παρεμβάλλονταν επίσης (σύμφωνα με τα διασωζόμενα αποσπάσματα), μύθοι για τον Τυδέα, τον Πηλέα, τον Πέλοπα, τον Ατρέα και τον Θυέστη. Το μεγαλύτερο όμως μέρος της Αλκμαιωνίδας καταλάμβανε η εξιστόρηση του κρίματος του Αλκμαίωνα, ο οποίος ως άλλος Ορέστης σκότωσε την μητέρα του, την Εριφύλη, για να εκδικηθεί τον θάνατο του πατέρα του.

Ο θάνατος της Εριφύλης

Στην Θηβαΐδα, ο Αμφιάραος αρνιόταν να πάρει μέρος στην εκστρατεία κατά της Θήβας, γνωρίζοντας (ως μάντης που ήταν) ότι οι θεοί ήταν εναντίον των Αργείων. Τελικά όμως αναγκαζόταν να συμμετάσχει μετά από παρέμβαση της γυναίκας του, της Εριφύλης, την οποία είχε δωροδοκήσει για το σκοπό αυτό ο Πολυνείκης προσφέροντάς της το περιδέραιο της Αρμονίας.
Στην Αλκμαιωνίδα (και στους Επιγόνους) η ίδια ιστορία επαναλαμβανόταν με τον Αλκμαίωνα: Ο Αλκμαίων, όπως και ο πατέρας του, αρνιόταν αρχικά να πάρει μέρος στην εκστρατεία. Η Εριφύλη όμως, μαγεμένη αυτήν τη φορά από τον πέπλο [το φόρεμα] της Αρμονίας που της πρόσφερε ο Θέρσανδρος, ο γιος του Πολυνείκη, εξανάγκασε τον γιο της να εκστρατεύσει, όπως είχε κάνει πρωτύτερα και με τον πατέρα του.
Αλλά ο Αμφιάραος, πριν φύγει για την Θήβα, είχε διατάξει τον τότε μικρό γιο του Αλκμαίωνα να τιμωρήσει την Εριφύλη για την προδοσία της, αν ποτέ δεν γύριζε ο ίδιος ζωντανός από τον πόλεμο. Και ο Αμφιάραος πράγματι δεν γύρισε. Έτσι ο Αλκμαίων, δέκα χρόνια αργότερα, επιστρέφοντας θριαμβευτής στο Άργος μετά την κατάκτηση της Θήβας, και αφού πρώτα συμβουλεύτηκε το μαντείο των Δελφών, αποφάσισε να εκτελέσει την προσταγή του πατέρα του και σκότωσε την Εριφύλη.
Μετά την μητροκτονία, κυνηγημένος από τις Ερινύες έχασε τα λογικά του και περιπλανήθηκε σε διάφορα μέρη προσπαθώντας να εξαγνισθεί. Τελικά, οι θεοί αποφάσισαν να τον απαλλάξουν από τις τύψεις και την οδύνη, επειδή δέχθηκαν ότι σκοτώνοντας την Εριφύλη ο Αλκμαίων δεν έκανε τίποτα περισσότερο από το να υποταχθεί (ως όφειλε) στην φριχτή και επώδυνη πατρική εντολή.
Ωδείο Athenaeum

Ιστορία κτηρίου

Στην αρχή το νεοκλασσικό αυτό κτήριο ανήκε στην οικογένεια Καμπά. Τότε το υπόγειο ήταν διασκευασμένο σε μεγάλο κελάρι. Στη συνέχεια και κατά τον μεσοπόλεμο πέρασε στα χέρια τραπεζίτη, ο οποίος όμως, λόγω της μεγάλης υποβάθμισης που επήλθε στη περιοχή, το επώλησε αργότερα σε βιοτεχνία. Κατά το Β' Παγκόσμιο Πόλεμο το κτήριο επιτάχθηκε από τους Ιταλούς για τις ανάγκες της φρουράς της περιοχής. Μετά την απελευθέρωση πέρασε σε άλλες βιοτεχνίες, μεταξύ των οποίων και γνωστή εταιρία κατασκευής φερμουάρ. Η διαδοχή ιδιοκτησίας συνεχίσθηκε μέχρι που έφθασε στο σημείο η περαιτέρω ανακαίνισή του να είναι πολυδάπανη, με συνέπεια σχεδόν να εγκαταλειφθεί μέχρι που ανέλαβαν δύο δραστήριες γυναίκες και ίδρυσαν το Ωδείο και με τη συμπαράσταση του κράτους δημιούργησαν τον εξαίρετο αυτό πολυχώρο.
Κάρολος του Αρτουά του Ε

Βιογραφικά στοιχεία

Διορίστηκε αντιπρόσωπος του βασιλιά στην Νορμανδία και κυβερνήτης των Παρισίων. Συνελήφθη αιχμάλωτος από τους Άγγλους στην μάχη του Αζινκούρ και δεν απελευθερώθηκε πριν από το 1438.
Διορίστηκε υπασπιστής του βασιλιά της Νορμανδίας & του Γκυγιέν, όπωςς επίσης κυβερνήτης του Παρισιού κατά τον Πόλεμο για τη Δημόσια Ευημερία. Έκανε δύο γάμους, αλλά δεν κατόρθωσε να κάνει παιδιά και τον διαδέχθηκε ο ανιψιός του Ιωάννης Β΄ του Νεβέρ, γιος της αδελφής του Μπόννης (1396 – 1425) από τον πρώτο της γάμο.

Οικογένεια

Νυμφεύτηκε πρώτα την Ιωάννα του Σαβέζ, που όμως απεβίωσε το 1449.
Το 1454 έκανε τον δεύτερο γάμο του με την Ελένη του Μελύν (απεβ, 1473). Δεν απέκτησε από τους γάμους του τέκνα.
Νγκόγιο

Το Νγκόγιο ήταν βασίλειο της Εποχής του Σιδήρου και μέλος της φυλής Βόγιο, το οποίο βρίσκεται στα νότια της Καμπίντα (σημερινά όρια ανάμεσα στη Λαϊκή Δημοκρατία του Κονγκό και την Αγκόλα). Βρίσκεται στην Ατλαντική ακτή της Κεντρικής Αφρικής, βόρεια του ποταμού Κονγκό. Το βασίλειο ιδρύθηκε από λαούς Μπαντού γύρω στον 15ο αιώνα. Η παράδοση των Νγκόγιο έκρινε ότι το βασίλειο και οι πρόγονοί τους ήταν μεταξύ των πρώτων αποίκων στην περιοχή, ονομάζοντας τους αρχηγούς τους νφούμου νσι ("άρχοντες της γης"). Η πρωτεύουσα ήταν η Μβάνζα Νγκόγιο. Στο 1700, η Καμπίντα είχε γίνει το κορυφαίο λιμάνι σκλάβων βόρεια της Λουάντα και η οικονομία των Νγκόγιο στηριζόταν σε μεγάλο βαθμό στην πώληση των σκλάβων.
Το 1783, οι Νγκόγιο συμμάχησαν με τους Κακόνγκο για να καταστρέψουν ένα πορτογαλικό φρούριο. Ωστόσο, η βασιλεία των Νγκόγιο σύντομα αναιρέθηκε από το αυξανόμενο οικονομικό βάρος που συνεπαγόταν η βασιλεία. Με όλο και λιγότερους ενάγοντες για το αξίωμα, το βασίλειο διαλύθηκε αποτελεσματικά στη δεκαετία του 1830, μετά την αποτυχία εκλογής νέου βασιλεία. Το 1885, οι Νγκόγιο υπέγραψαν τη συνθήκη του Σιμουλαμπούκο με τη Πορτογαλία και έγιναν προτεκτοράτο του έθνους.
Λάμπρος Φούντας

Βιογραφικά στοιχεία

Καταγόταν από το Κεφαλόβρυσο Αιτωλοακαρνανίας. Είχε σπουδάσει στο Πανεπιστήμιο Πάτρας και εργαζόταν ως βιολόγος.
Είχε συλληφθεί στην κατάληψη του Πολυτεχνείου το 1995.
Σκοτώθηκε 34 ετών σε συμπλοκή με αστυνομικούς στη Δάφνη Αττικής στις 10 Μαρτίου 2010.
Πήτερ Σάφερ

Βιογραφία

Γεννήθηκε στο Λίβερπουλ στην εβραϊκή οικογένεια του Τζακ Σάφερ, υπαλλήλου μεσιτικού γραφείου, και της Ρέκα (πατρ. όνομα Fredman). Ο δίδυμος αδελφός του, Άντονυ, είναι επίσης θεατρικός συγγραφέας.
Αποφοίτησε από το St Paul's School στο Λονδίνο και κέρδισε υποτροφία για το Τρίνιτι Κόλλετζ )Καίμπριτζ) για να σπουδάσει ιστορία. Συμμετείχε στο σώμα των Bevin boys και στη συνέχεια εργάστηκε σε πολλούς τομείς, όπως υπάλληλος βιβλιοπωλείου, βοηθός στη δημόσια βιβλιοθήκη της Νέας Υόρκης, πριν ανακαλύψει το ταλέντο του στη δραματουργία.
Επαρχίες της Νότιας Κορέας

Οι Επαρχίες είναι μια από τις διαιρέσεις πρώτου επιπέδου της Νότιας Κορέας. Υπάρχουν 9 επαρχίες στη Νότια Κορέα, οι οποίες είναι οι εξής: Βόρειο Τσούνγκτσονγκ, Νότιο Τσούνγκτσονγκ, Γκάνγουον, Γκιόνγκι, Βόρειο Γκιόνγκσανγκ, Νότιο Γκιόνγκσανγκ, Βόρεια Τζόλα, Νότια Τζόλα και Ειδική Αυτοδιοικούμενη Επαρχία Τζέτζου.

Ιστορία

Αν και οι λεπτομέρειες της τοπικής αυτοδιοίκησης έχουν αλλάξει δραματικά με την πάροδο του χρόνου, το βασικό περίγραμμα του τρέχοντος συστήματος τριών επιπέδων υλοποιήθηκε κατά την διάρκεια της βασιλείας του Γκότζονγκ το 1895. Ένα παρόμοιο σύστημα παραμένει σε χρήση στη Βόρεια Κορέα.

Τύποι

Οι επαρχίες (κορεατικά χάνγκουλ: 도, χάντσα: 道) είναι η υψηλότερη κατάταξη διοικητικών διαιρέσεων στη Νότια Κορέα. Μαζί με τις κοινές επαρχίες, υπάρχουν τέσσερις τύποι ειδικών διοικητικών διαιρέσεων με ισότιμο καθεστώς: ειδική αυτόνομη επαρχία, ειδική πόλη, μητροπολιτική πόλη, και ειδική αυτόνομη πόλη.
Μια ειδική αυτόνομη επαρχία (κορεατικά: 특별자치도, χάντσα: 特別自治道) είναι μια επαρχία με μεγαλύτερη αυτονομία πάνω από την οικονομία και με περισσότερες εξουσίες για την επαρχιακή κυβέρνηση. Η επαρχία Τζέτζου είναι η μόνη ειδική αυτόνομη επαρχία, ενώ η Σεούλ είναι η μόνη ειδική πόλη και το Σέτζονγκ είναι η μόνη ειδική αυτόνομη πόλη.

Διοίκηση

Οι κυβερνήτες των επαρχιών και των δημάρχων για τις ειδικές/μητροπολιτικές πόλεις εκλέγονται κάθε τέσσερα χρόνια. Οι τρέχων κυβερνήτες και οι δήμαρχοι παρατίθονται στον Κατάλογο των κυβερνητών της Νότιας Κορέας.
Επικοινωνιολόγος

Ο Επικοινωνιολόγος ασχολείται με την επιστημονική, μεθοδευμένη και στοχευμένη προσέγγιση στη διαδικασία ανταλλαγής μηνυμάτων.

Επαγγελματική περιγραφή

Μπορεί να δραστηριοποιείται σε ένα μόνο κομμάτι αυτής της διαδικασίας όπως είναι για παράδειγμα η παρατήρηση και ανάλυση του τρόπου λειτουργίας των μέσων επικοινωνίας, υλικών, τεχνικών (εικόνα, ήχος, κλπ) αλλά και κοινωνικών, πολιτικών ή ακόμη και ψυχολογικών (γλώσσα, ήθη και έθιμα, πολιτικό σύστημα, συνήθειες, φόβοι και ανασφάλειες).  Έτσι τον ενδιαφέρει κάθε τι που θα μπορούσε να ενταχθεί σε ένα επικοινωνιακό μοντέλο ακόμη και με παραμέτρους απρόβλεπτες.
Ιδιαίτερα σημαντική είναι η ένταξη του επικοινωνιολόγου και των ενεργειών ή παραλείψεων του σε έναν ελάχιστο κώδικα δεοντολογίας που θα οριοθετεί όχι μόνο τα νομικά όρια αλλά και τα ηθικά.
Είναι πρώτιστη ευθύνη του ίδιου του επικοινωνιολόγου ο αυτοέλεγχος αλλά και της κοινωνίας να επαγρηπνεί αλλά ενδεχομένως και να τιμωρεί όσους επικοινωνιολόγους είτε σκόπιμα είτε από αμέλεια ενεργούν κατά αυτής βραχυπρόθεσμα ή σε βάθος χρόνου.
Οι επικοινωνιολόγοι χρησιμοποιούν διάφορες τεχνικές που θα μπορούσαν να δημιουργήσουν σκόπιμα θόρυβο ή αποπροσανατολισμό.  Η χρήση των δεδομένων της βιολογίας αλλά και της ψυχολογίας σε ένα επικοινωνιακό πρόγραμμα δημιουργούν αυτόματες αντιδράσεις στο κοινό στόχο.
Η κατάσταση αυτή θα μπορούσε να θεωρηθεί καθεστώς απάτης, πλάνης ή απειλής.
Είναι επίσης ευθύνη κάθε ατόμου και ιδιαίτερα πολίτη ή καταναλωτή να ελέγχει εάν και κατά πόσο έχει στοχοποιηθεί σε ένα πρόγραμμα επικοινωνίας και για ποιον λόγο.  Η αμφισβήτηση όσων ακούγονται και λέγονται ακόμη και από πηγές που θεωρούνται αξιόπιστες είναι καθήκον ιδιαίτερα όταν η σχετική απόφαση του ατόμου δεν είναι δυνατόν να ανακληθεί ή να τροποποιηθεί χωρίς κόστος.
Η δύναμη ενός κατευθυνόμενου μηνύματος είναι τόσο μεγάλη στην πολιτική έτσι ώστε σήμερα δεν νοείται υποψήφιος που δεν υποστηρίζεται επικοινωνιακά από σύμβουλο επικοινωνίας.
Οι οικονομικοί όσο και οι πολιτικοί οργανισμοί χρησιμοποιούν επίσης επικοινωνιολόγους σε περιπτώσεις αντιμετώπισης κρίσεων, απρόβλεπτων δηλαδή καταστάσεων που εξελίσσονται σε ανεξέλεγκτα περιβάλλοντα, κινδύνου, πανικού, τρομοκρατίας, επίθεσης, απειλής, κλπ.
Στην Ελλάδα ο επικοινωνιολόγος έχει πάρει μια ιδιαίτερη μορφή που δεν ταυτίζεται με εκείνη του ειδικού ή συμβούλου επικοινωνίας (Communication Specialist) που συναντάμε στο εξωτερικό.
Κόκκινο χαλί

Το κόκκινο χαλί χρησιμοποιείται για να υποδεχτεί προσωπικότητες που θεωρούνται σημαντικές σε επίσημες τελετές.

Ιστορία

Η αρχαιότερη γνωστή αναφορά χρήσης κόκκινου χαλιού, γίνεται στην τραγωδία Αγαμέμνων του Αισχύλου (458 π.Χ.), όπου η Κλυταιμνήστρα δίνει εντολή να στρωθεί κόκκινο χαλί προς τιμήν του συζύγου της Αγαμέμνονα, ο οποίος επιστρέφει νικητής από την Τροία. 
«Δούλες τι στέκεσθε; πόχω το χρέος προστάξη να στρώσετε χαλιά στου δρόμου του τη στράτα; ευθύς ας γίνη πορφυρόστρωτος ο δρόμος κι ας τον φέρη στανέλπιστα παλάτια η Δίκη!»
Ο Αγαμέμνονας αν και γνωρίζει ότι η πράξη αυτή αποτελεί ύβρη για του θεούς, πείθεται από την Κλυταιμνήστρα να βαδίσει πάνω στο πορφυρό χαλί, αγνοώντας ότι οδηγείται στο θάνατο.

Συμβολισμός

Το κόκκινο χαλί συμβολίζει τη δύναμη και τον πλούτο και η τοποθέτηση του παραπέμπει σε μεγαλοπρεπή υποδοχή.

Σύγχρονη εποχή

Στην σύγχρονη εποχή το κόκκινο χαλί έχει συνδεθεί με την τελετή απονομής των βραβείων Όσκαρ. Οι διάσημοι που εμφανίζονται εκεί, ποζάρουν και φωτογραφίζονται φορώντας δημιουργίες γνωστών οίκων μόδας.
Τελικός ΟΥΕΦΑ Τσάμπιονς Λιγκ 2004

Ο Τελικός του Champions League για το 2004 διεξήχθη στις 26 Μαΐου στο Arena AufSchalke του Γκελζενκίρχεν μεταξύ της ΑΣ Μονακό και της ΦΚ Πόρτο. Ο αγώνας έληξε με σκορ 0:3. Η Πόρτο κατέκτησε το τρόπαιο για δεύτερη φορά στην ιστορία της μετά το 1987. Διαιτητής του αγώνα ήταν ο Κιμ Μίλτον Νίλσεν από τη Δανία.
Σχέσεις Ελλάδας-Αργεντινής

Ιστορία

Την 1η Ιουνίου 1959, οι δύο χώρες υπέγραψαν συμφωνία για την Κατάργηση των Θεωρήσεων των Διπλωματικών και Υπηρεσιακών διαβατηρίων. Στις 31 Ιανουαρίου 1975, υπέγραψαν συμφωνία για την Κατάργηση των Τουριστικών Θεωρήσεων για τους Πολίτες των δύο Χωρών. Το 2008, οι Υπουργοί Εξωτερικών της Ελλάδας, Ιωάννης Βαληνάκης και Θεόδωρος Κασίμης, επισκέφθηκαν την Αργεντινή και συναντήθηκαν με εκπροσώπους της ελληνικής κοινότητας. Ο Αναπληρωτής Υπουργός Βαληνάκης, μίλησε για το σημαντικό ρόλο που διαδραμάτισαν οι ελληνικές κοινότητες στην Αργεντινή και υπέγραψε διμερή συμφωνία για την Οικονομική Συνεργασία. Από την πλευρά του, ο Αναπληρωτής Υπουργός Κασίμης συναντήθηκε με το Βικτόριο Τασέτι και υπέγραψε διμερή συμφωνία Επιστημονικής και Τεχνολογικής Συνεργασίας. Συναντήθηκε επίσης με συγγενείς μελών της ελληνικής κοινότητας, οι οποίοι εξαφανίστηκαν κατά τη διάρκεια της στρατιωτικής δικτατορίας.

Οικονομικές σχέσεις

Ο όγκος του διμερούς εμπορίου είναι χαμηλός. Οι αργεντίνικες εξαγωγές προς την Ελλάδα παρέμειναν περιορισμένες αλλά σταθερές κατά τη διάρκεια της περιόδου 2004-2008. Τον Οκτώβριο του 2008, μια αντιπροσωπεία του Ομοσπονδιακού Συμβουλίου Επενδύσεων της Αργεντινής επισκέφθηκε την Ελλάδα με στόχο την ενίσχυση της διμερούς συνεργασίας στον τομέα των ανανεώσιμων πηγών ενέργειας.
Δημοψήφισμα στο Μπανγκσαμόρο (2019)

Το δημοψήφισμα του 2019 στην αυτόνομη επαρχία του Μπανγκσαμόρο ήταν ένα διμερές δημοψήφισμα για να αποφασιστεί η επικύρωση του Οργανικού Νόμου του Μπανγκσαμόρο (BOL) στις Φιλιππίνες, ο οποίος αντικατέστησε την Αυτόνομη Περιφέρεια στο Μουσουλμανικό Μιντανάο (ARMM) με την νέα Αυτόνομη Περιφέρειας Μπανγκσαμόρο στο Μουσουλμανικό Μιντανάο (BARMM), καθώς επίσης και τους στόχους της περιοχής.
Με βάση τον οργανικό νόμο, η κυβέρνηση όφειλε να διενεργήσει το δημοψήφισμα σε διάστημα όχι περισσότερο από 150 ημέρες από την υπογραφή του  BOL  (26 Ιουλίου 2018) όχι όμως νωρίτερα από 90 ημέρες από την υπογραφή του νόμου. Το πρώτο μέρος του δημοψηφίσματος διεξήχθη στις 21 Ιανουαρίου 2019 και το δεύτερο στις 6 Φεβρουαρίου.
Έπειτα από τη διεξαγωγή του πρώτου γύρου η στήριξη στον νόμο ήταν μεγάλη, ώστε κηρύχθηκε η επικύρωση του νόμου.
NGC 108

Ανακαλύφθηκε στις 11 Σεπτεμβρίου 1784 από τον αστρονόμο Ουίλιαμ Χέρσελ.
Φρειδερίκος της Έσσης-Έσβεγκε

Βιογραφία

Γεννήθηκε στο Κάσσελ και ήταν ο τέταρτος επιζών γιος τού Μαυρικίου λαντγκράβου της Έσσης-Κάσσελ και της Ιουλιανής, κόρης του Ιωάννη Ζ΄ κόμη του Νασσάου-Ντίλενμπουργκ.
Ο πατέρας του, από τον πρώτο γάμο είχε γιους τον Όθωνα, που απεβίωσε το 1617 και τον Γουλιέλμο Ε΄. Η δεύτερη σύζυγος του Μαυρικίου, η Ιουλιανή τον πίεσε να παραχωρήσει το 1/4 της Έσσης-Κάσσελ (το Ρότενμπουργκ) στους τρεις γιούς της. Το 1637 ο Μαυρίκιος ήταν στα πρόθυρα χρεωκοπίας και παραιτήθηκε υπέρ του Γουλιέλμου Ε΄· το 1632 απεβίωσε. Ο Γουλιέλμος Ε΄ τον διαδέχθηκε στο Κάσσελ και ο τρίτος γιος Χέρμαν Δ΄ έλαβε το Ρότενμπουργκ. Το 1648 η Έσση-Κάσσελ απέκτησε εδάφη, που ο Γουλιέλμος Ε΄ έδωσε ως πρόσοδο (appanage) στους νεότερους, ετεροθαλείς αδελφούς του: ο Φρειδερίκος έλαβε το Έσβεγκε και ο Ερνέστος το Ράινφελς (πρώην κομητεία του Καττσενελνμπόγκεν). Οι περιοχές ήταν υποτελείς στην Έσση-Κάσσελ.
Ο πατέρας του Μαυρίκιος είχε ζήσει στο Έσβεγκε ως το 1632 που απεβίωσε, οπότε η χήρα του Ιουλιανή μετακινήθηκε στο Ρότενμπουργκ. Ο Φρειδερίκος έκανε επιτυχημένη στρατιωτική σταδιοδρομία στο Σουηδικό στρατό, όπου έγινε αντιστράτηγος. Κατά τον Τριακονταετή Πόλεμο η πόλη και το κάστρο του Έσβεγκε λεηλατήθηκαν (1637). Ο Φρειδερίκος θα πρέπει να πήγε στο Έσβεγκε μετά το γάμο του με την αδελφή τού Καρόλου Ι΄ Γουσταύου της Σουηδίας (1646). Πέρασε τον περισσότερο χρόνο στη Σουηδία. Στο Έσβεγκε έζησε η σύζυγος και τα παιδιά του. Εκεί διοικούσαν οι τρεις αδελφοί του στο όνομά του· ο ίδιος έδειξε ενδιαφέρον για την ανοικοδόμηση της περιοχής του μετά το τέλος του Τριακονταετούς Πολέμου.
Κατά τη διάρκεια του Β΄ Βόρειου Πολέμου (1655-60) διοικούσε ένα Σουηδικό σώμα. Απεβίωσε στο Πόζναν της Πολωνίας το 1655 και έπειτα από δύο έτη τάφηκε στην κρύπτη του ναού της Αγοράς του Έσβεγκε. Τον κληρονόμησε ο νεότερος αδελφός του Ερνέστος. Αν και στη χήρα του δόθηκε το κάστρο Έσβεγκε, αυτή αποσύρθηκε στο Σουηδικό φέουδο Όστερχολτς, κοντά στη Βρέμη. Το 1667 το κάστρο υποθηκεύτηκε για να προικοδοτηθεί το πρώτο τέκνο, η Χριστίνα. Η χήρα του απεβίωσε το 1692 και τάφηκε δίπλα στο σύζυγό της.
Σαχτέρ (περιφέρεια Καραγκάντα)

Γεωγραφική θέση

Ο ποταμός Νούρα βρίσκεται κοντά στον οικισμό, και έχει απόσταση 33 χιλιομέτρων από την Κιγιέβκα, το διοικητικό κέντρο της επαρχίας. Το Καραγκάντι απέχει 225 χιλιόμετρα νοτιοανατολικά.